આશ્ચર્ય એ વાતનું છે કે સંરક્ષણ અંગેની સંસદની સ્થાયી સમિતિ અને અંદાજ સમિતિના અધ્યક્ષસ્થાને ભાજપના જ વરિષ્ઠો અનુક્રમે મેજર જનરલ (નિવૃત્ત) બી.સી.ખંડૂરી અને ડૉ.મુરલી મનોહર જોશી છે. પ્રત્યેક સમિતિમાં ૩૦-૩૦ સર્વપક્ષી સાંસદ હોય છે. બંને સમિતિના ભાજપી વડાઓએ પોતાના અહેવાલમાં સોઈઝાટકીને સ્થિતિનો ચિતાર આપવા છતાં કેન્દ્ર સરકાર લશ્કરી દળોને જરૂરી સંસાધનો ફાળવવામાં રસ લેતી નથી. આ અહેવાલો પબ્લિક ડોમેઈનમાં છે. તેમની સમક્ષ લશ્કરી દળના નાયબ વડા સહિતનાએ લેખિત અને મૌખિક રજૂઆતો કરેલી છે.એમની માગણીઓને સરકારીબાબુઓ અને રાજકીય શાસકો અવગણે છે. ઉપરાંત ભારતીય લશ્કરી દળોની આર્મી, નેવી અને એરફોર્સ સહિતની ત્રણેય પાંખમાં અધિકારીઓની હજારો જગ્યાઓ ખાલી હોવા છતાં એ ભરવાની બાબતમાં પણ ઉદાસીનતા સેવાય છે. ભારત સરકાર દર વર્ષે સંરક્ષણ મંત્રાલયને જે બજેટ ફાળવે છે એ દેશના કુલ વાર્ષિક ઉત્પાદનના ૧.૫૮% જેટલું જ એટલે કે વર્ષ ૧૯૬૨માં ચીન સામેના નાલેશીભર્યા યુદ્ધના સંજોગોમાં ફાળવાયેલા બજેટ જેટલું જ છે!